অভিনয়ে ফিরছেন দীপিকা পাড়ুকোন?

কলকাতা: গত বছর ৮ সেপ্টেম্বর জন্ম নেয় দীপিকা-রণবীরের কন্যা দুয়া। তার পর দীপিকা ছিলেন মাতৃত্বকালীন ছুটিতে। অবশেষে কন্যা দুয়াকে বাড়িতে রেখে কাজে ফেরার পালা দীপিকা পাড়ুকোনের (Deepika Padukone)। কাজে যোগ দেওয়ার সিদ্ধান্ত নিয়েছেন অভিনেত্রী। কিন্তু কার ছবি দিয়ে অভিনয়ে ফিরছেন দীপিকা

দীপিকা ছিলেন মাতৃত্বকালীন ছুটিতে। মা হওয়ার পরে তাঁর কাছে অগ্রাধিকার ছিল কন্যা দুয়াই। সন্দীপ রেড্ডী বাঙ্গার ‘স্পিরিট’ ছবিতে অভিনয় করার কথা ছিল দীপিকার। কিন্তু অভিনেত্রী শর্ত দিয়েছিলেন, আট ঘণ্টার বেশি কাজ করবেন না। এমনকি, নির্দিষ্ট পারিশ্রমিকও জানিয়ে দিয়েছিলেন। এ নিয়ে পরিচালকের সঙ্গে মতানৈক্যের জেরে ছবি থেকে বাদ পড়তে হয় দীপিকাকে। জানা যাচ্ছে, ফের অ্যাটলির পরিচালিত ছবিতে অভিনয় করতে চলেছেন দীপিকা। তাঁর বিপরীতে অল্লু অর্জুন। ছবির নাম সাময়িক ভাবে ঠিক করা হয়েছে, ‘এএ২২এক্সএ৬’। চলতি বছরের নভেম্বর থেকে ছবির শুটিং শুরু করবেন দীপিকা। মোট ১০০ দিন শুটিং করবেন অভিনেত্রী। ছবিতে নাকি বেশ কিছু চমক থাকবে। লড়াইয়ের দৃশ্যেও দেখা যাবে দুয়ার মাকে। অল্লু ও দীপিকা ছাড়াও রশ্মিকা মন্দানা, জাহ্নবী কপূর, ও মৃণাল ঠাকুরও অভিনয় করবেন এই ছবিতে।